
The aim of this thesis was to examine different methods of balance training for the prevention of falls among older adults with visual impairments. In addition, the goal was to produce information on the risk of falls among the target group and provide knowledge about the importance of balance in daily life. The purpose of this thesis was to create an accessible exercise program to improve balance and reduce the risk of falls. Research questions were used to determine how the thesis and the exercise program could be created to meet the needs of the target group. The thesis was completed in co-operation with Tampereen seudun Näkövammaiset ry.

This work was conducted as a practice-based thesis whose end product was an exercise program aimed at improving the balance and physical health and functioning of older adults with visual impairments. The exercise program was created based on a descriptive literature review and tested by a group collected from the target group. Feedback from the test group was used to develop the end product. The exercise program was published on the website of the working-life partner in audio and text formats.

The results of the thesis indicate that reliable evidence covering balance-improving and fall-risk-decreasing exercises suitable for older adults with visual impairments is very limited and further research is needed. Reviews covering the topic show that exercising might have positive effects on balance. There is no reliable and cohesive evidence on which training modalities, durations or methods are most effective. Further research should focus on evaluating the relationship between exercise, balance and risk of falls among older adults with visual impairment.

Ikääntyminen ja sen mukanaan tuomat fyysiset ja toiminnalliset muutokset vaikuttavat yksilön toimintakykyyn ja arjessa selviytymiseen. Näkökyvyn heikkeneminen on yksi keskeisistä tekijöistä, jotka lisäävät kaatumisriskiä arjen tilanteissa. Näkövamma vaikeuttaa ympäristön hahmottamista, tasapainon säätelyä sekä liikkumisen turvallisuutta. Ikääntymisen myötä kehon tasapainojärjestelmä ja lihasvoima heikkenevät, mikä yhdessä näkövamman kanssa voi lisätä kaatumisriskiä merkittävästi.
Kaatumiset ovat yksi yleisimmistä tapaturmista ikääntyneiden keskuudessa, ja niiden seuraukset voivat olla vakavia. Fyysisten vammojen, kuten murtumien, lisäksi kaatuminen tai kaatumisen pelko voi johtaa liikkumisen välttämiseen, toimintakyvyn heikkenemiseen ja sosiaaliseen eristäytymiseen. Näkövammaisilla ikääntyneillä kaatumisen pelko voi olla erityisen korostunutta, mikä voi vaikuttaa heidän hyvinvointiinsa ja elämänlaatuunsa. Turvallinen liikkuminen on keskeinen osa itsenäistä arkea, ja sen tukeminen on tärkeää sekä yksilön että yhteiskunnan näkökulmasta.
Yhteiskunnallisesti kaatumiset kuormittavat merkittävästi sosiaali- ja terveydenhuoltojärjestelmää. Kaatumisiin liittyvät hoitokustannukset, sairaalahoidot ja kuntoutus lisäävät julkisia menoja, ja lisäksi kaatumisten seurauksena aiheutuva toimintakyvyn lasku voi lisätä pitkäaikaishoidon tarvetta. Ennaltaehkäisevien keinojen kehittäminen ja niiden käyttöönotto onkin tärkeää paitsi yksilön kokonaisvaltaisen terveyden tukemiseksi myös yksilön ja yhteiskunnan kustannusten hillitsemiseksi.
Opinnäytetyö on toteutettu yhteistyössä Tampereen seudun Näkövammaiset ry:n kanssa, ja sen taustalla on käytännön tarve tasapainoryhmän kehittämiselle. Yhteistyötahon kanssa käydyistä keskusteluista kävi ilmi, että kohdennetulle ryhmätoiminnalle, joka tukee tasapainoa ja liikkumisvarmuutta, on selkeä tarve. Ryhmämuotoinen harjoittelu tarjoaa myös vertaistukea ja sosiaalista vuorovaikutusta, jotka ovat tärkeitä tekijöitä hyvinvoinnin edistämisessä.
Aiemmissa opinnäytetöissä on tarkasteltu kaatumisten ehkäisyä ja tasapainoharjoittelua yleisesti ikääntyneiden näkökulmasta. Näkövammaisten erityistarpeisiin kohdistuvaa käytännönläheistä kehittämistyötä on kuitenkin vähemmän, mikä korostaa tämän työn merkitystä. Tämä opinnäytetyö on muodoltaan toiminnallinen, koska tarkoituksena on tuottaa konkreettinen ja hyödyllinen ratkaisu käytännön tarpeeseen. Tämä ratkaisu on äänimuotoinen, tasapainoa tukeva harjoitusohjelma.

Opinnäytetyön tavoite ja tarkoitus
Tässä opinnäytetyössä tarkastellaan tasapainoharjoittelun keinoja ikääntyvien näkövammaisten kaatumisten ehkäisyssä ja tavoitteena on tuottaa tietoa kohderyhmän kaatumisriskistä. Lisäksi tavoitteena on lisätä sekä ikääntyvien näkövammaisten että heidän kanssaan työskentelevien ammattilaisten tietoisuutta tasapainon merkityksestä jokapäiväisessä elämässä.
Opinnäytetyön tarkoituksena on koota tietoa näkövammaisuudesta ja siihen liittyvästä kaatumisriskistä sekä hyödyntää tätä tietopohjaa ikääntyville näkövammaisille suunnatun tasapainoa tukevan ja kaatumisriskiä pienentävän harjoitusohjelman kehittämisessä.
Opinnäytetyötä ohjaavat kysymykset:
1. Millaiset harjoitteet ovat toimivia ikääntyvien tasapainon kehittämisessä
ja kaatumisriskin pienentämisessä?
2. Miten harjoitusohjelma voidaan toteuttaa näkövammaisille soveltuvalla
tavalla?
3. Miten kohderyhmältä kerätty palaute hyödynnetään harjoitusohjelman viimeistelyssä?
[bookmark: _Toc242881036]NÄKÖVAMMA ja näköaisti

[bookmark: _Toc242881037]Näkövamma

Näkö on ihmisen hallitsevin aisti ja sillä on ratkaiseva rooli elämän eri vaiheissa
ja tilanteissa (WHO 2023). Näköaisti perustuu silmän verkkokalvoille heijastuvan valon aiheuttaman impulssin kulkeutumiseen aivoihin, jossa kuva muodostuu. Valon lähteenä toimii esimerkiksi auringon valo tai lamppu ja muut asiat ja esineet heijastavat tätä valoa. Silmän rakenne ja silmien sijoittuminen vierekkäin mahdollistavat monipuolisen ympäristön havainnoinnin. Näkeminen vaatii toimivan silmän ja silmästä aivoihin kulkevan radan. (Leppäluoto, Rintamäki, Vakkuri, Vierimaa ym. 2024.)

Heikentynyt näkö tai näkövamma voi ilmetä eri tavoin: heikentyneenä näöntarkkuutena, kontrastien erotuskykynä tai värinäkönä, näkökenttäpuutoksina, silmien heikentyneenä sopeutumisena valomuutoksiin, taittovirheinä tai silmälihasten toiminnan häiriöinä. Edellä mainituista erityisesti näkökenttäpuutokset, kontrastien erotuskyky, valomuutoksiin mukautuminen sekä syvyysnäön heikentyminen vaikuttavat liikkumiseen sekä tasapainoon. (Poussu-Olli & Keto 1999, 37–46.)

Näkövammaisten liiton verkkosivuilla julkaistussa artikkelissa ”Kuka on näkövammainen?”, näkövammaisuus määritellään näkemisen asteikon ja toimintakyvyn avulla. Asteikon mukaan näkövammaisen henkilön paremman silmän näöntarkkuus korjaavien lasien avulla on alle 0,3. Henkilö määritellään sokeaksi, kun paremman silmän laseilla korjattu näöntarkkuus on alle 0,05 tai näkökenttä on kaventunut siten, että sen halkaisija on alle 20 astetta. Normaali näkökenttä on 180 astetta ja normaali näöntarkkuus 1. (Näkövammaisten liitto 2024.)

Näköongelmia esiintyy kaiken ikäisillä, mutta suurin osa näkövammaisista ja ‑ongelmaisista on yli 50-vuotiaita (WHO 2023). Näkövammaisten liiton sivuilla painotetaan ikänäön ja näkövammaisuuden erottamista toisistaan, sillä ikänäkö on normaali muutos, kun näkövamma on sairauden tai trauman aiheuttama. Näkövammaisten liiton mukaan Suomessa on noin 55 000 näkövammaista, joista ikääntyneitä on noin 45 000. (Näkövammaistenliitto 2024.)

Silmämuna (lat. bulbus oculis) on luisten rakenteiden ja silmäluomien suojaama, lasiaisnesteen täyttämä pallo. Silmämunassa on kolme kammiota, jotka sisältävät nestettä: Värikalvon (iris) erottamat etukammio (camera anterior bulbi) ja takakammio (camera posterior bulbi) sekä lasiainen (corpus vitreum). Silmämunaa ympäröi kolmikerroksinen seinämä, joista uloin on kovakalvo (sclera), joka on silmän etuosassa sarveiskalvo (cornea). Toinen kerros on suonikalvo (chorioidea), joka sisältää verisuonia ja ympäröi silmämunaa takaa ja sivuilta, mutta ei edestä. Silmän etuosaa peittää suonikalvon sijasta sädekehä (corpus ciliare), johon on kiinnittyneenä värikalvo eli iiris (iris). Iiriksen keskellä on aukko, mustuainen eli pupilli (pupilla), jonka läpi valo pääsee verkkokalvolle. Iiriksen takana on mykiö eli linssi (lens), joka taittaa sarveiskalvon tavoin valoa. Verkkokalvo (retina) on sisin kerros, jossa on sauva- ja tappisoluja, jotka toimivat näköreseptoreina. Silmän rakenne on kuvattu alla olevassa kuvassa (kuva 1). (Drake, Vogl & Mitchell 2014, 947–948; Leppäluoto ym. 2024, 405–406.)

[image: Anatominen piirros esittää silmäkuopan ja silmän poikkileikkausta sekä silmänliikuttajalihasten ja silmäluomirakenteiden sijaintia. Merkittyinä näkyvät muun muassa silmän kehälihas, näköhermo sekä ylä- ja alaluomi.]
Kuva 1. (Gray 1918. Piirtänyt Henry Vandyke Carter. Saatavilla CC0-lisenssillä Wikimedia Commons-palvelussa.)

Silmämunaa liikuttaa kuusi silmänliikuttajalihasta (kuva 2), jotka hermottuvat aivohermoista III, IV ja VI. Lihakset ovat yläsuora silmälihas (m. rectus superior), sisäsuora silmälihas (m. rectus medialis), ulkosuora silmälihas (m. rectus lateralis), alasuora silmälihas (m. rectus inferior), alavino silmälihas (m. obliquus inferior) ja ylävino silmälihas (m. obliquus superior). Silmänliikuttajalihasten tarkoituksena on liikuttaa silmää sellaiseen asentoon, että valo osuu tarkan näkemisen alueelle, verkkokalvon keskikuoppaan (fovea centralis). Verkkokalvon keskikuoppa sijaitsee verkkokalvon takaosassa, lähellä näköhermoa. Silmämunaa liikuttaessa mustuainen liikkuu kolmessa tasossa: ylös-alas, sivulta sivulle sekä sisä- ja ulkorotaatioon. Koska silmäkuopan ja silmämunan akselit kulkevat keskenään eri suuntiin on osalla lihaksista useampia funktioita, kun taas osa lihaksista liikuttaa silmämunaa vain yhteen suuntaan. (Drake, Vogl & Mitchell 2014, 936–937; Leppäluoto ym. 2024, 405, 407–408.)

[image: Anatominen piirros esittää silmämunaa liikuttavia ulkoisia silmälihaksia ja niiden kiinnittymistä silmän ympärille. Kuvassa on merkitty muun muassa yläsuora silmälihas, ulkosuora silmälihas, alasuora silmälihas, alavino silmälihas.]
Kuva 2. Silmänliikuttajalihakset. (Gray 1918. Piirtänyt Henry Vandyke Carter. Saatavilla CC0-lisenssillä Wikimedia Commons-palvelussa.)

Mustuaisen kokoa säätelevät supistaja- (m. sphincter pupillae) ja laajentajalihakset (m. dilatator pupillae). Linssiin kiinnittyviä ja sen muotoon vaikuttavia ripustinsäikeitä liikuttaa sädekehässä sijaitseva sädelihas (m. cilaris). Sädelihaksen supistuessa tai rentoutuessa linssin muoto muuttuu, jolloin se taittaa valoa eri tavalla. (Leppäluoto ym. 2024, 406–407.)

Silmän valoa taittavat rakenteet ovat sarveiskalvo ja mykiö eli linssi. Silmään heijastuva valo taittuu verkkokalvolle ja muodostaa ylösalaisin olevan kuvan. Aivoihin saapuva aistimus on siis ylösalainen ja vasta aivoissa kuva kääntyy toisin päin, jolloin aistimme kuvan oikein päin. Niin sanotun kaukonäön tarkkuudesta vastaa sarveiskalvo ja lähempänä kuin yhdeksän metriä oleva kohde tarkentuu linssin muodon muuttumisen avulla. Kun kohde on lähellä, sädelihas supistuu, jolloin ripustinsäikeet löystyvät ja linssistä tulee kuperampi. Vastaavasti kohteen ollessa kauempana sädelihas rentoutuu, jolloin linssi muuttuu litteämmäksi, eikä se taita valoa niin voimakkaasti. Ikääntymisen seurauksena linssin kyky supistua heikkenee, jolloin lähellä olevia esineitä ei enää nähdä tarkasti. Ikänäköä voidaan kuitenkin korjata pluslaseilla. (Leppäluoto ym. 2024, 406–409.)

Näköaistimus syntyy, kun valo aktivoi verkkokalvon aistinsoluissa sijaitsevan näköpigmentin, mikä aiheuttaa muutoksen solun sähköisessä toiminnassa. Näköjärjestelmän toiminta perustuu monivaiheiseen prosessiin, jossa silmän vastaanottama informaatio käsitellään ja välitetään edelleen aivoihin. Verkkokalvolla tieto siirtyy aistinsoluilta bipolaarisoluille ja edelleen gangliosoluille, joiden kautta se kulkeutuu hermoimpulsseina kohti aivojen näkökeskuksia. Verkkokalvo ei kuitenkaan toimi pelkästään tiedon välittäjänä, vaan siellä tapahtuu jo merkittävää näköinformaation käsittelyä ja muokkausta. Esimerkiksi yksi gangliosolu kokoaa yhteen useiden reseptorisolujen tuottamaa tietoa, minkä vuoksi aivoihin saapuva informaatio on jo valikoitua ja käsiteltyä. (Leppäluoto ym. 2024, 410–414; Poussu-Olli & Keto 1999, 35–36.)

Näköaivokuorella näkötieto välittyy edelleen assosiatiivisille aivokuorialueille, joissa se yhdistyy muiden aistijärjestelmien tuottamaan informaatioon. Näkemiseen osallistuvat sekä sauva- että tappisolut, jotka toimivat erilaisissa valaistusolosuhteissa. Sauvasolut mahdollistavat näkemisen hämärässä, kun taas tappisolut toimivat kirkkaammassa valaistuksessa ja vastaavat värien erottamisesta. Hyvän näköhavainnon muodostuminen edellyttää, että kaikki näkemiseen osallistuvat rakenteet ja toiminnot toimivat normaalisti yhdessä. (Leppäluoto ym. 2024, 410–414; Poussu-Olli & Keto 1999, 35–36.)

Näkövamma voi olla synnynnäinen tai syntyä näköjärjestelmää vaurioittavan sairauden tai vamman seurauksena. Maailmanlaajuisesti näkövammaa ja näköongelmia eniten aiheuttavia tekijöitä ovat taittovirheet, kaihi, diabeettinen retinopatia, glaukooma sekä iän aiheuttama rappeutuminen. (WHO 2023.) Alle on koottu tarkempaa tietoa näkövamman yleisimmistä aiheuttajista.

Taittovirhe
Taittovirheestä puhutaan, kun kuva ei muodostu tarkkana silmän verkkokalvolle. Taittovirhe voi johtua silmän toiminnallisesta tai rakenteellisesta tekijästä ja se voidaan usein korjata silmälaseilla, korjaavalla leikkauksella ja joissakin tapauksissa silmän omalla toiminnalla. Taittovirheet voidaan jakaa kolmeen ryhmään: kauko-, liki- ja hajataittoon. Kaukotaittoinen silmä on usein muodoltaan lyhyempi ja lähellä olevat kohteet nähdään epätarkasti. Kaukotaittoa eli hyperopiaa voidaan korjata pluslaseilla. Likitaittoinen silmä taas on normaalitaittoista usein pidempi ja kaukana olevat kohteet nähdään epätarkasti. Toisin kuin kaukotaittoisessa silmässä, silmän oma toiminta ei pysty korjaamaan taittovirhettä. Likitaitossa lähellä olevat kohteet nähdään kuitenkin usein tarkasti, kun kaukotaitossa joskus myös kaukana olevat kohteet muodostuvat epätarkkoina. Likitaittoa eli myopiaa voidaan korjata miinuslaiseilla. Kun taittovirheen vuoksi sekä kaukana että lähellä olevat kohteet ovat epätarkkoja, puhutaan hajataitosta. Hajataitossa sarveiskalvon muoto on erilainen, muotoon voi vaikuttaa silmää liikuttavat lihakset, silmäluomien aiheuttama paine tai joissakin tapauksissa silmän leikkaukset. Hajataittoa voidaan korjata sylinterilinsseillä. (Seppänen 2026a.)

Kaihi
Kaihimuutoksia esiintyy yli 65-vuotiailla yli 30 prosentilla ja yli 85-vuotiailla yli 70 prosentilla. Kaihissa silmän linssin läpinäkyvissä valkuaisaine- ja lipidirakenteissa tapahtuu muutoksia, jotka samentavat linssin. Lisäksi ikääntymisen seurauksena linssin aineenvaihdunta hidastuu ja linssiin sekä sitä ympäröiviin rakenteisiin tulee muutoksia. Samentunut linssi läpäisee valoa huonosti, jonka seurauksena näkökyky heikkenee. Kaihi etenee usein vähitellen, ensimmäisiä oireita ovat lukemisen ja hämärässä näön vaikeutuminen sekä häikäistyminen. Kaihimuutosten edetessä myös värien näkeminen ja kontrastien erottaminen vaikeutuu. Kaihia hoidetaan leikkauksella, jossa samentunut linssi vaihdetaan keinolinssiin. Yleisin kaihimuoto on vanhuudenkaihi, muita muotoja ovat lapsuusiän kaihi, traumakaihi ja lääkkeiden aiheuttama kaihi. Perintötekijöillä on vaikutusta kaihin syntyyn ja useisiin riskitekijöihin, kuten ikääntymiseen, leikkaukseen tai sädehoitoon ei voida vaikuttaa. Kuitenkin terveellisillä elintavoilla, kuten päihteiden käytön ja merkittävän ylipainon välttämisellä, voidaan hidastaa kaihimuutosten syntymistä. (Seppänen 2026b.)

Diabeettinen retinopatia
Diabeettinen retinopatia eli silmän verkkokalvosairaus aiheuttaa muutoksia silmänpohjassa, jotka voivat hoitamattomana aiheuttaa merkittäviä muutoksia näkökykyyn. Huono hoitotasapaino ja korkea verensokeri altistavat sairaudelle. Tauti yleistyy, mitä kauemmin diabetesta on sairastanut ja hoitoa vaativat verkkokalvomuutokset ovat yleisempiä tyypin 1 diabetesta sairastavilla. Tauti on yleensä aluksi oireeton, minkä vuoksi diabetesta sairastavien on tärkeää käydä seulonnassa. Mikäli tauti havaitaan aikaisessa vaiheessa, voidaan reagoida ja aloittaa hoidot. Ensisijainen hoitomuoto on diabeteksen hoitotasapainon löytäminen, joka hidastaa taudin etenemistä. Laserhoidolla voidaan hidastaa näkökyvyn heikkenemistä, mutta mikäli tauti on edennyt pidemmälle, voidaan harkita kirurgisia toimenpiteitä tai lasiaisinjektiohoitoa. (Seppänen 2026c.)

Glaukooma
Silmänpainetauti eli glaukooma vaurioittaa näköhermoa ja voi hoitamattomana johtaa merkittävään näön heikkenemiseen. Glaukooma voi olla aluksi oireeton, minkä vuoksi tautia on vaikea huomata, ennen kuin se on edennyt pitkälle. Pitkälle edenneen glaukooman oireina voi esiintyä yhden tai molempien silmien näkökentän puutoksia tai näön epätarkkuutta, glaukooma voi johtaa myös putkinäköön. Glaukooma voidaan havaita aikaisemmin, mikäli on tiedossa riskitekijöitä, esimerkiksi perimä. Glaukooman hoidossa on usein tavoitteena laskea silmänpainetta, joka voidaan saavuttaa laser- tai lääkehoidolla. Hyvässä hoitotasapainossa oleva glaukooma etenee yleensä hitaasti, säännöllisen seurannan avulla voidaan huolehtia hoitotasapainosta. (Seppänen 2026d.)

Silmänpohjan ikärappeuma
Silmänpohjan ikärappeumaa sairastavia on Suomessa yli 100 000. Iän aiheuttaman rappeutumisen seurauksena verkkokalvon rakenne vaurioituu. Ikärappeuma voi olla kuiva tai nesteinen, yli 80 prosentilla on kuiva muoto. Kuivassa rappeumassa verkkokalvon keskeiselle näköalueelle kertyy druseneiksi kutsuttuja kuona-ainekertymiä, minkä seurauksena alueen valoa havaitsevien solujen toiminta vähitellen heikkenee. Nesteisessä rappeumassa taas silmänpohjan verisuonet kasvavat poikkeavasti ja päästävät nestettä ympäröiviin kudoksiin, mikä aiheuttaa turvotusta ja voi erottaa verkkokalvon kerroksia toisistaan. Ikärappeuman yleisiä oireita ovat viivojen vääristyminen sekä näöntarkkuuden ja värinäön heikentyminen. Riskitekijöitä ikärappeumalle ovat tupakointi, sydän- ja verisuonisairaudet sekä ylipaino. Ikärappeumaa hoidetaan useimmiten lasiaisijenktioilla, jossa silmän sisään ruiskutetaan lääkeainetta, verisuonten kasvutekijöiden estäjiä. (Seppänen 2026e.)

Tasapaino voidaan määritellä kyvyksi ylläpitää kehon asentoa sekä paikallaan että liikkeen aikana. Tasapaino perustuu jatkuvaan säätelyyn ja sopeutumiseen, joka mahdollistaa toiminnan erilaisissa olosuhteissa ja muuttuvissa tilanteissa. Tasapainotaito tarkoittaa kykyä mukauttaa kehon hallintaa ympäristön vaatimuksiin, esimerkiksi vaihteleviin alustoihin, suunnanmuutoksiin tai nopeisiin liikkeisiin. (Havulinna, Piirtola, Karinkanta, Pitkänen ym. 2017; Kauranen 2017, 316–317, 327–328; Jaakkola 2021, 12, 18.)

Staattinen tasapaino tarkoittaa kykyä pitää kehon painopiste tukipinnan sisäpuolella paikallaan ollessa, kun taas dynaaminen tasapaino tarkoittaa kykyä ylläpitää tasapainoa liikkeessä ollessa. Tasapaino on keskeinen tekijä jokapäiväisen arjen toiminnoissa läpi elämän ja sen heikentyminen altistaa muun muassa fyysiselle epäaktiivisuudelle sekä kaatumisriskin suurenemiselle. (Havulinna ym. 2017; Kauranen 2017, 316–317, 327–328; Jaakkola 2021, 12, 18.)

[bookmark: _Toc242881043]Tasapainon säätely

Tasapainoon vaikuttavia tekijöitä on useita ja niiden ymmärtäminen tasapainoharjoittelua suunniteltaessa on tärkeää. Jaakkolan (2021) mukaan ikäihmiset pyrkivät korvaamaan näköaistilla muiden aistien heikkenemistä. Näkövammaisten kohdalla tämä ei usein ole mahdollista, minkä vuoksi muiden tasapainoon vaikuttavien osa-alueiden merkitys korostuu. Jaakkola jakaa tasapainoon vaikuttavat säätelyjärjestelmät kolmeen osaa: sensorinen, motorinen ja biomekaaninen.  Sensorinen säätelyjärjestelmä pitää sisällään tasapainoelimen, näköaistin ja somatosensoristen, eli lihaksissa, nivelissä, ihossa ja jänteissä olevien reseptoreiden aistimusten tuottaman informaation. Biomekaaninen säätely perustuu kehon mittasuhteisiin ja ominaisuuksiin, kuten nivelten liikelaajuuksiin sekä toimintaan suhteutettuun lihasvoimaan. Motorinen järjestelmä koskee lihasten koordinaatiota ja yhteistoimintaa. (Jaakkola 2021, 18.)

Tasapainon ylläpitämisen kannalta olennainen tekijä on kehon painopiste, jota voidaan ajatella kuvitteellisena pisteenä, johon kehon massa keskittyy. Tasapainon säilyttäminen on helppoa, kun painopiste pysyy tukipinnan sisällä. Tukipinnalla tarkoitetaan aluetta, jonka kautta keho on yhteydessä alustaan ja jonka varaan paino jakautuu. Kun painopiste liikkuu tukipinnan sisällä, asennon hallinta säilyy ilman suurempia säätelytoimia. Mikäli painopiste kuitenkin siirtyy tukipinnan ulkopuolelle, tasapainon ylläpito vaatii korjaavia liikkeitä. Nämä korjaavat toiminnot ovat välttämätöntä esimerkiksi horjahtaessa tai siirtyessä nopeasti suunnasta toiseen. (Kauranen 2017, 316–317; Jaakkola 2021, 12.)

Tasapainon hallinta edellyttää siis useiden aistien ja säätelyjärjestelmien yhteistoimintaa. Elimistön on jatkuvasti pystyttävä ottamaan vastaan ja tulkitsemaan sensorista palautetta, jotta asentoa voidaan mukauttaa sen hetkiseen tilanteeseen. Lihasvoima ja aistijärjestelmien tuottama informaatio muodostavat perustan tälle säätelylle, ja hermolihasjärjestelmä koordinoi tarvittavat muutokset asennossa ja liikkeessä. Tasapaino on monisyinen, aktiivinen prosessi, joka yhdistää biomekaaniset, sensoriset ja motoriset tekijät ja on siten olennainen osa ihmisen liikkumis- ja toimintakykyä. (Havulinna ym. 2017; Kauranen 2017, 316–317; Jaakkola 2021, 12, 18.)

Näköaistin avulla ihminen hahmottaa ympäristöään ja itseään suhteessa siihen, esimerkiksi tiellä olevan esteen havaitseminen ja tilanteiden ennakoiminen on mahdollista näköaistin myötä. Näköaistilla on vaikutusta myös liikkeiden ohjaamiseen, korjaamiseen ja säätelyyn, erityisesti ääreisnäöllä on suuri vaikutus tasapainoon ja liikehallintaan. Tarkkaan näköön kuuluvan syvyysnäön avulla hahmotetaan muun muassa etäisyyksiä ja ilman sitä esimerkiksi kadun reunakiveyksen korkeus saatetaan arvioida väärin. (Jaakkola 2021, 27–28.)

Näkövammainen henkilö ei pysty visuaalisesti havainnoimaan ympäristöään tai sen uhkia samalla tavalla kuin normaalisti näkevä henkilö. Tutussa ympäristössä pitkään näkövammainen henkilö pystyy usein kulkemaan ongelmitta turvallisesti, kuitenkin uudessa ympäristössä näkövammainen hyötyy erilaisista liikkumisen apuvälineistä tai avuista. Näitä apuja voivat olla esimerkiksi valkoinen keppi, opaskoira tai näkevä ihminen. (Poussu-Olli & Keto 1999, 115–120.)

Lapsille tehdystä tutkimuksesta Body Balance of Children and Youths with Visual Impairment kävi ilmi, että tasaisella alustalla näkevien ja näkövammaisten lasten tasapainossa ei ollut merkittävää eroa. Kuitenkin epätasaisella alustalla näkövammaiset reagoivat muutoksiin voimakkaammin. (Walicka-Cupryś, Rachwał, Guzik & Piwoński 2022.) Näköaistin merkitys tasapainon säätelyssä korostuu siis epätasaisella alustalla. Ikääntymisen myötä näköaistin lisäksi myös muut tasapainoon vaikuttavat tekijät aiheuttavat haastetta liikkumiseen.

Ikääntymisen seurauksena tasapaino heikkenee. Syitä tasapainon heikkenemiseen on monia: esimerkiksi hermoston hidastuminen, aistien ja lihasten heikkeneminen sekä nivelten jäykistyminen. Tasapainon heikkeneminen saattaa lisätä
pelkoa kaatumisesta, joka usein vähentää fyysistä aktiivisuutta. Kun fyysisen aktiivisuuden määrä vähenee, seurauksena voi olla haitallinen kierre, jonka seurauksena tasapaino heikkenee ja kaatumisriski suurenee entisestään. Myös kognitiivisella toimintakyvyllä on vaikutusta tasapainon ja liikkumisen säätelyyn. (Havulinna ym. 2017; UKK-instituutti 2025.)

Ikääntyneiden näkövammaisten tasapainoharjoittelua koskevista katsauksista käy ilmi, että laadukkaita ja luotettavia tutkimuksia aiheesta ei ole tarpeeksi. Garretti ym. (2023) kokosivat kuvailevan katsauksen liikuntainterventioiden vaikutuksesta näkövammaisten tasapainoon: ”Physical activity in sport practice to improve balance control of visually impaired individuals: a narrative review with future perspectives”. Katsauksessa todettiin, että vaikka tutkimusten mukaan monipuolinen liikunta voi parantaa näkövammaisten tasapainoa, on epäselvää minkälainen harjoittelu, millainen harjoittelun kesto ja millaiset menetelmät ovat tehokkaimpia. (Carretti, Manetti & Marini 2023.)

Vuonna 2020 julkaistussa systemaattisessa katsauksessa tutkittiin näkövammaisiin kohdistettuja liikuntainterventioita: Physical activity interventions for adults who are visually impaired: a systematic review and meta-analysis. Tutkimuksen tuloksista selvisi, että esimerkiksi kamppailulaji tai chi :lla, joogalla ja tanssilla voi olla myönteisiä vaikutuksia fyysisiin ominaisuuksiin, kuten liikkuvuuteen ja tasapainoon. Meta-analyysin mukaan näyttö liikuntainterventioiden tehosta näkövammaisten kohdalla on kuitenkin epäselvä. (Sweeting, Merom, Astuti, Antoun ym. 2020.)

Walicka-Cupryś ym. (2022) tutkimuksen tuloksissa todettiin, että näkövammaisten proprioseptiikkaa tulisi kehittää tasapainon kehittämiseksi, hyödyntämällä esimerkiksi epävakaita alustoja ja erilaisia aistiärsykkeitä (Walicka-Cupryś ym. 2022.) Myös Garretti ym. (2023) arvioivat katsauksessaan, että muun muassa proprioseptiikkaa kehittävät harjoitteet saattaisivat sopia kohderyhmälle (Garretti ym. 2023).

Ikäihmisten liikunnanohjaamisessa on tärkeää huomioida ikääntymisen aiheuttamat muutokset havaintomotoriikassa ja kognitiivisissa toiminnoissa. Aistitoiminnot, kuten näkö ja kuulo, heikkenevät ja reagointi hidastuu. Aistien heikkeneminen vaikuttaa liikkeiden suunnitteluun, ajoitukseen ja oppimiseen, myös uusien liikkeiden omaksuminen vie enemmän aikaa. Lisäksi työmuistin heikkeneminen voi vaikeuttaa ohjeiden seuraamista, erityisesti jos niitä annetaan kerralla paljon. Tämän vuoksi ohjauksessa kannattaa edetä rauhallisesti, pilkkoa ohjeet pieniin osiin, hyödyntää aiemmin opittuja asioita ja antaa riittävästi aikaa harjoitteluun sekä siirtymiin. (Ikäihmisten ohjaaminen 2025.)

Ikäihmisten terveydentila voi vaihdella paljon ja siihen liittyy usein tuki- ja liikuntaelimistön sekä sydän- ja verenkiertoelimistön vaivoja. Nämä voivat vaikuttaa liikkumiseen ja harjoittelun turvallisuuteen. Ohjauksessa on tärkeää suunnitella liikkeet niin, että ne ovat mahdollisimman turvallisia ja kuormitus sopivaa. Esimerkiksi turhia siirtymisiä lattialle kannattaa välttää, ja liikkeille tulisi tarjota vaihtoehtoisia suoritustapoja. Ohjaajan tehtävänä ei ole arvioida terveydentilaa tarkemmin, mutta hänen tulee tarvittaessa ohjata osallistuja terveydenhuollon ammattilaiselle. (Ikäihmisten ohjaaminen 2025.)

Lisäksi ikäihmisten ohjauksessa korostuu yksilöllisyys. Osallistujien toimintakyky ja lähtötaso voivat vaihdella paljon, joten harjoittelussa on hyvä huomioida jokaisen omat vahvuudet. On tärkeää tukea osallistujien motivaatiota ja hyvinvointia luomalla turvallinen ja kannustava ilmapiiri. Ohjausta helpottavat selkeät ohjeet, asioiden toistaminen, useiden aistikanavien käyttö sekä harjoittelun merkityksen esiin tuominen. Myönteinen ja rauhallinen ohjaustyyli tukee oppimista ja lisää osallistujien aktiivisuutta. (Ikäihmisten ohjaaminen 2025.)

Havulinna ym. (2017) mukaan kaatuminen tarkoittaa ”odottamatonta tapaturmaa, jossa henkilö kaatumisen tai matalalta putoamisen seurauksena päätyy lattialle, maahan tai alemmalle tasolle” (Havulinna ym. 2017). Kaatumisten ja kaatumisvammojen lukumäärän odotetaan kasvavan väestön ikääntymisen seurauksena, minkä vuoksi kaatumisten ennaltaehkäisy on entistä tärkeämpää. Vaikka suurin osa kaatumisen aiheuttamista vammoista on lieviä, niin Suomessa kuolee vuosittain noin 1200 henkilöä kaatumisen tai putoamisen seurauksena. Tilastoiden mukaan kaatumisen tai putoamisen aiheuttaman tapaturmakuoleman riski kasvaa ikääntyessä ja 85 ikävuoden jälkeen riski nousee huomattavasti. (Havulinna ym. 2017; Kaatumiset ja putoamiset, 2024.)

Kaatumisen riskitekijät voidaan jakaa kolmeen osa-alueeseen: sisäisiin, ulkoisiin sekä tilanne- ja käyttäytymistekijöihin. Käyttäytymistekijöitä ovat muun muassa kiirehtiminen ja huolimattomuus. Vaaratekijöiden kartoittaminen on olennaista, sillä niihin vaikuttamalla voidaan ehkäistä kaatumistapaturmia, kuten murtumia. Kaatuminen on suurin yksittäinen murtumien vaaratekijä, erityisesti lonkka-, ranne ja olkavarren yläosan murtumien. Moni kaatumisten vaaratekijä lisää myös murtumavaaraa heikentämällä luun lujuutta. (Havulinna ym. 2017; WHO 2021.)

Vaaratekijät, jotka liittyvät itse ihmiseen ovat sisäisiä vaaratekijöitä. Näitä ovat muun muassa sukupuoli, korkea ikä sekä heikentynyt toiminta- ja liikkumiskyky. Tilastojen mukaan miehet kuolevat kaatumistapaturman seurauksena naisia useammin, mutta naisilla on miehiä enemmän kaatumisesta aiheutuneita pienempiä vammoja. Ikääntymisen aiheuttamat muutokset vaikuttavat erityisesti fyysiseen toiminta- ja suorituskykyyn, joista olennaisimpina tasapainon hallinta sekä kävely. Muita sisäisiä vaaratekijöitä ovat jotkin lääkitykset, ravitsemus sekä monet sairaudet. (Havulinna ym. 2017; WHO 2021.)

Ulkoiset vaaratekijät liittyvät ympäristöön ja sen turvallisuuteen. Erityisesti heikosti näkevillä ja henkilöillä, joiden tasapaino on heikko, on suurempi riski kaatua ympäristön aiheuttamien vaaratekijöiden vuoksi. Ulkoisia vaaratekijöitä voivat esimerkiksi olla liukkaus, huono valaistus sekä vääränlaiset jalkineet tai apuväline. Sisätilojen turvallisuuteen tulee kiinnittää sitä enemmän huomiota, mitä iäkkäämmästä henkilöstä on kyse, sillä iäkkäämmät kaatuvat nuorempia useammin sisätiloissa. (Havulinna ym. 2017; WHO 2021.)

[bookmark: _Toc242881050]Ennaltaehkäisy

Suomessa kaatumisten ehkäisyyn liittyvät suositukset ja toimenpiteet perustuvat sekä kansallisiin linjauksiin että näyttöön perustuvaan hoitokäytäntöön. Sosiaali- ja terveysministeriön julkaisun: ”Turvallisesti kaiken ikää: Koti- ja vapaa-ajan tapaturmien ehkäisyn ohjelma 2021–2030 sekä selvitys kustannuksista”, tavoitteena ikääntyneiden kaatumisten osalta on vähentää kaatumis- ja putoamiskuolemien sekä sairaalajaksojen määrää. (Korpilahti ym. 2020, 29.)

Suomen Fysioterapeutit Ry:n julkaisemassa Kaatumisten ja kaatumisvammojen fysioterapiasuosituksessa (2017) painotetaan monipuolista liikuntaa, joka sisältää tasapainoa ja lihasvoimaa parantavia harjoitteita osana kotona asuvien iäkkäiden kaatumisten ja kaatumisvammojen ehkäisyä. Fysioterapiasuosituksen mukaan kaatumisten vähentämiseen riittää tasapainoa ja lihasvoimaa kehittävää harjoittelua kaksi tuntia viikossa puolen vuoden ajan, minkä jälkeen harjoittelua tulee jatkaa tulosten säilyttämiseksi. Kaatumisriskin kartoittaminen ja yksilöllisten interventioiden toteuttaminen on olennaista, sillä iän aiheuttamat muutokset toimintakykyyn ovat yksilöllisiä. (Havulinna ym. 2017.)

Samaan tulokseen tulivat myös Thomas ym. (2019) systemaattisessa katsauksessaan, Physical Activity Programs for balance and fall prevention in elderly, jossa tarkasteltiin eri liikuntaohjelmien vaikutusta yli 65-vuotiaiden tasapainoon. Katsauksen tuloksista kävi ilmi, että liikunta itsessään parantaa tasapainoa ja liikkumattomuus vastaavasti heikentää sitä. Tärkeimpänä kuitenkin säännöllisyys ja monipuolisuus, ei niinkään täydellisesti optimoitu harjoitusmuoto. (Thomas, Battaglia, Patti, Brusa ym. 2019.)

Vuonna 2024 julkaistussa kartoittavassa kirjallisuuskatsauksessa Factors influencing older adult community fall prevention exercise implementation: a scoping review tutkittiin, että millaiset tekijät vaikuttavat ikääntyneiden kaatumisten ehkäisyyn keskittyneiden liikuntainterventioiden toteutumiseen ja tuloksiin. Katsauksessa painotetaan, että vaikka toimivia liikuntaohjelmia on olemassa, esimerkiksi Otago-harjoitusohjelma, vaatii niiden käyttöönotto ja hyödyntäminen toimivia toimintatapoja. Katsauksen mukaan keskeisimmät harjoitusohjelmien toteutukseen vaikuttavista tekijöistä ovat resurssit, organisointi, ohjelman muokattavuus käyttäjäjoukolle sopivaksi, yhteistyö eri tahojen välillä sekä osallistujien sitoutuminen. (Sibley, Tittlemier, Olarinde, Leadbetter ym. 2024.)

Toiminnallinen opinnäytetyö on käytännönläheinen tutkimusmuoto, jonka tavoitteena on vastata konkreettiseen työelämän tarpeeseen. Sen tuotoksena voi syntyä esimerkiksi opas, koulutusmateriaali tai jokin käytännön toimintamalli. Toiminnallinen työ yhdistää tutkimuksellisen tiedonhankinnan ja sen soveltamisen käytäntöön. (Vilkka & Airaksinen 2003, 9–10.) Opinnäytetyöhön sisältyy aina myös kirjallinen raportti, jossa kuvataan työn toteutus, perustelut ja kehittämisprosessi (Tampereen ammattikorkeakoulu 2025).

Opinnäytetyön aihe valikoitui loppukesästä 2025, ja aiheen valintaan vaikuttivat oman mielenkiintoni lisäksi muun muassa väestörakenteen muuttumisen aiheuttama kaatumisten ennaltaehkäisyn ajankohtaisuus. Koko opinnäytetyöprosessi alkoi heti syksyllä aiheen valinnan jälkeen opinnäytetyön suunnittelulla, joka tuli päätökseen joulukuussa 2025. Loppuvuodesta 2025 kirjoitettiin myös opinnäytetyösopimus yhteistyökumppanin, Tampereen seudun Näkövammaiset ry:n, kanssa.

Opinnäytetyön tuotoksen tekeminen alkoi teoreettisen viitekehyksen kokoamisella syksyllä 2025, teoriataustan täydentäminen jatkui koko opinnäytetyöprosessin ajan. Teoriataustan tuella luotiin tasapainoa tukeva harjoitusohjelma (liite 1.), jota testattiin käytännössä lähitoteutuksena toteutetussa ryhmässä maaliskuussa 2026. Vapaaehtoisista muodostunut testaajajoukko kerättiin Tampereen seudun Näkövammaiset ry:n jäsenistä kevättalvella 2026 uutiskirjeessä julkaistun infon avulla (liite 2). Lisää tietoa pilotoinnista jaettiin pilotointiryhmään osallistuneille helmikuussa 2026 (liite 3.). Testaamisen jälkeen harjoitusohjemaan tehtiin tarvittavia muutoksia osallistujilta kerätyn palautteen ja testikertojen ohjaajan omien havaintojen perusteella.

Opinnäytetyön aihetta koskevaan kirjallisuuteen perehdyttiin huolellisesti ja teoriaosuutta täydennettiin koko opinnäytetyöprosessin ajan. Teoriataustaa haettiin ja kerättiin kolmesta eri tietokannasta, Andor -kirjaston kokoelmasta sekä eri julkisten tahojen julkaisuista. Tietoa haettiin suomeksi ja englanniksi ja aineistot pyrittiin valitsemaan mahdollisimman tuoreista lähteistä. Tiedonkeruussa suosittiin ulkomaisia kirjallisuuskatsauksia, kotimaisia tutkimustietoon perustuvia julkaisuja sekä aineistoja, joiden tietoa tukivat myös muut aineistot.

Käytetyt tietokannat olivat Pedro, Cochrane sekä Lääkärikirja Duodecim. Englanninkielisinä hakusanoina käytettiin muun muassa termejä ”fall prevention”, ”balance”, ”physiotherapy”, ”elderly OR aged OR older people”, “training OR exercise”. Koska yhtenevää ja luotettavaa tietoa ikääntyvien näkövammaisten kaatumisten ehkäisystä ei ollut laajalti, haettiin tietoa lisäksi kolmesta eri aihekokonaisuudesta, jotka olivat näkövamma, tasapaino sekä kaatumiset. Näihin aihekokonaisuuksiin tietoa haettiin pääasiassa Andor -kirjastosta sekä luotettavista verkkojulkaisuista.

Harjoitusohjelman luomisen vaiheet on kuvattu alla (kaavio 1). Harjoitusohjelman suunnittelu perustui kohderyhmän tarpeiden ja tavoitteiden huolelliseen arviointiin. Harjoitusohjelman teoreettinen perusta muodostui kuvailevasta kirjallisuuskatsauksesta, jonka avulla saatiin selville harjoittelun kannalta keskeiset lähtökohdat sekä tutkimusnäyttöön perustuvat suositukset. Kirjallisuuskatsauksen lisäksi yhteistyökumppanin kanssa käydyt keskustelut tarjosivat arvokasta tietoa kohderyhmän erityispiirteistä ja toiveista käytännössä, mikä mahdollisti harjoitusohjelman suunnittelun juuri heidän käyttöympäristöönsä ja tarpeisiinsa sopivaksi.

Harjoitusohjelma pilotoitiin kohderyhmästä kerätyllä joukolla ja heiltä kerätyn palautteen perusteella harjoitusohjelmaan tehtiin korjauksia. Harjoitusohjelma tallennettiin äänimuotoon ja tekstiversiot tehtiin ruudunlukuohjelmille soveltuviksi. Harjoitusohjelma julkaistiin Tampereen seudun Näkövammaiset ry:n verkkosivuilla, jossa se on kaikille vapaasti saatavilla.

[image: Kaavio esittää harjoitekokonaisuuden kehittämisprosessin, teoreettiseen viitekehykseen perustuvasta aihevalinnasta harjoitteiden etsimiseen, suunnitteluun ja kohderyhmälle soveltamiseen. Prosessi etenee pilotoinnin, palautteen perusteella tehtävien korjausten ja aloittelijaryhmälle mukautettujen ääni- ja testivastausten kautta julkaisuun.]
Kaavio 1. Harjoitusohjelman luomisen vaiheet

Harjoitusohjelman pilotointi toteutui lähikertoina Tampereen seudun Näkövammaiset ry:n tiloissa maaliskuussa 2026. Pilotointiin osallistuneet vapaaehtoiset henkilöt rekrytoitiin yhteistyötahon kautta. Osallistumiselle asetettiin kriteerit: kohderyhmään kuuluminen sekä riittävä toimintakyky ryhmämuotoiseen harjoitteluun osallistumiselle. Pilotointiin osallistui yhteensä 10 henkeä, jonka rajasi käytössä olevan tilan suuruus. Harjoituskertoja toteutui yhteensä neljä ja kertojen osallistujamäärä vaihteli, mikä on yleistä vapaaehtoisuuteen perustuvalle toiminnalle.

Pilotoinnin suunnittelussa ja toteutuksessa kiinnitettiin erityistä huomioita turvallisuuteen. Harjoituspaikkana toimiva tila valikoitui saatavuuden ja toteutuksen helppouden vuoksi. Käytössä ollut tila ei ollut näkövammaisille osallistujille optimaalinen valaistuksen, ja harjoittelun kannalta ilmanvaihdon vuoksi. Osallistujille entuudestaan tuttu tila kuitenkin paransi saavutettavuutta ja turvallisuutta. Lisäksi käytössä oli harjoittelun turvallisuutta ja mukavuutta lisäävät välineet, kuten selkänojalliset tuolit ja jumppamatot. Harjoittelupaikan osoite ja hätäpoistumistie oli ohjaajan tiedossa hätätilanteen sattumisen varalta. Itse harjoitukset ohjattiin selkeästi ja vaiheittain sanallisin ohjein, mikä on olennaista näkövammaisten ohjauksessa. Lisäksi ohjaaja havainnoi osallistujien suoriutumista koko toiminnan ajan ja tarvittaessa mukautti harjoitteita yksilöllisesti turvallisuuden takaamiseksi.

Osana pilotointia kerättiin osallistujilta palautetta, joka annettiin anonyyminä. Palautteen perusteella harjoitusohjemaa kehitettiin paremmin kohderyhmää palvelevaksi. Erityistä huomiota kiinnitettiin aiheisiin, jotka nousivat useamman kuin yhden henkilön palautteissa esille. Osallistujapalautteen lisäksi harjoitusohjelmaa muokattiin ohjaajan omien havaintojen ja kokemusten perusteella. Havainnoinnilla tunnistettiin esimerkiksi tilanteita, joissa ohjeistus, kuormittavuus tai toteutustapa vaati hiomista kohderyhmän tarpeiden huomioimiseksi. Palautteet tukivat kehittämistyötä ja antoivat arvokasta tietoa harjoitusohjelman toimimisesta käytännössä.

Palautetta kerättiin jokaisen harjoituskerran jälkeen erillisellä lomakkeella (liite 4.). Jokaisessa palautekyselyssä oli kohta sanallisesta ohjauksesta: Palaute sanallisesta ohjauksesta oli erityisen tärkeää harjoitusohjelman äänimuodon vuoksi. Palautteet otettiin huomioon äänityksiä tehdessä ja seuraavilla pilotointikerroilla. Alle on nostettu kommentteja, joita erityisesti hyödynnettiin harjoitusohjelman muokkauksessa. Kerättyä palautetta on koottu alle kysymysryhmittäin.

Alkulämmittely
” Vähän sykettä nostattavampi sopisi että tulee lämmin”
” En oikein osannut erottaa lämmittelyä muista liikkeistä. Minusta kaikki liikkeet olivat samantasoisia kuin nuo viisi ensimmäistä.”
”Aika oli vähän liian pitkä yhdellä jalalla seisomiseen, kun näkövammainen/sokea ei pysty ottamaan kiintopistettä”


Oliko koko kerran sanallinen ohjaus tarpeeksi selkeää ja helppo ymmärtää? Jos ei, mitä kehittäisit?
1.kerta
” Luit alussa ehkä vähän liian nopeasti. Kun näköä viellä on olen tottunut katsomaan liikkeet (kuullun lisäksi) joten vie aikaa tottua pelkästään kuulemaan ja sisäistämään sen, mutta harjoittelu on ihan hyväksi.”
” Hitaampi puhetempo ja selkeät tauot kun uusi ohje alkaa”
” Puhenopeus yksi "napsu" hitaammalle.”

2. kerta
” Yritä ohjata lyhemmin liikkeet. Voisit jättää pois ajan esim. 45 s/90 s. Voisit sanoa tunnin aluksi, että liikkeet kestävät 30-60 s, mutta sitäkään ei tarvis. Kerro liike, sano liike alkaa, vaihto, loppuu.”
” Kuten tuossa aiemmin kirjoitin, kuvaile ensin liike, sano sitten että aloitetaan ja ohjaa myös silloin liikettä sanallisesti. Sanalliset ojhjeet olisivat voineet tällä kertaa olla selkeämmät. Viikko sitten pysyin kärryillä, nyt en.”

3.kerta
” Kyllä. Oli parempi, kun kaksi edellistä kertaa, kun ei ollut niin pitkä.”
” Oli parantunut. Live-tilanteessa ohjaajan tulisi istu ryhdikkäämmin ja katsoa useammun suoraan eteenpäin. Kumarassa ääni menee alaspäin. Mietin, voisiko liikkeiden tekemiseen yhdistää hengityksen selkeämmi? Suuret kiitokset sinulle, rttä olet antamassa meille näkövammaisille tällaisen lahjan”

4. kerta
”Joskus ohjaaja sanoo jonkun liikkeen liian nopeasti”
”X I liikkeen olisi voinut kertoa helpommin. Seiso jalat yhdessä ja vie kädet ylös yhtereen, vaihda x asentoon jalat haralleen ja kädet viistosti ylös.”

Liikkeiden ohjaus ja sopivuus
” Liikkeet olivat hyvät, mutta kuntooni nähden lyhyet, mutta uskon niiden olleen suurimmalle osalle sopivat. Joten hyvä näin.”
” No tuo ristiin menevät kädet. Mielestäni olisi ollut parempi niin, että olisit ensin kuvaillut miten liike menee ja ohjannut sitten liikkeen samalla kun sitä tehtiin. Nyt kun sanoit vain että aloita, veikkaanpa että monikaan ei enää muistanut ohjeitasi.”
”Esineen nostaminen hyllylle. Liike tulisi ohjata hitaammin molemmille puolille. Näyttäminen auttaisi”
” Marssi ja pään kääntö vaikeutti tasapainoa. Esineen nostaminen hyllylle vaikeutti tasapainoa.”

Oliko lattialle meneminen tai lattialta ylösnouseminen liian haastavaa? Osaatko kertoa miksi?
”Kipeät polvet aiheuttavat haasteita. Koskee myös kyykkyyn meneviä liikkeitä. Mutta tämähän on henkilökohtainen ongelma.”
” Patjoja olisi pitänyt olla kaksi rinnakkain, kun kääntyi putosi lattialle ja joutui siirtymään uudelleen patjalle.”
”Minulle se on vielä helppoa, joten en osannut oikein noudattaa ohjeita.ohjaus oli kyllä selkeää, mutta ohjaajan puherytmi vaihtelee.”
” Kyllä oli, en lähtenyt edes yrittämään. Polvet kipeytyvät liikaa.”
”Minulle ei tuota haastetta lattialle nousu”

Pilottiryhmä kerättiin yhteistyökumppanin toimesta alkuvuodesta 2026. Tampereen seudun näkövammaiset ry:n jäsenet saivat yhdistyksen viestintäkanavia pitkin tiedon mahdollisuudesta osallistua tasapainoryhmään. Ilmoittautuminen tapahtui suoraan yhdistyksen edustajalle, joka ylläpiti rekisteriä ilmoittautuneista. Pilotointiin osallistuminen ja palautteen antaminen perustui vapaaehtoisuuteen. Osallistuminen ei myöskään edellyttänyt palautteen antamista.

Pilotointia tehdessä ei ylläpidetty henkilörekisteriä osallistujista, minkä vuoksi erillistä suostumuslomaketta henkilötietojen käsittelyyn ei lähetetty. Tietosuojavaltuutetun mukaan ”henkilötietoja ovat kaikki tiedot, jotka liittyvät tunnistettuun tai tunnistettavissa olevaan henkilöön” (Tietosuojavaltuutetun toimisto N.d.). Henkilötietojen keräämiseen tulee olla perusteltu syy ja niiden käsittely huolellista ja tietoturvallista. Osallistujien nimet tulivat pilotointia tehdessä esille, mutta niistä ei pidetty listaa. Tapaamiskerroilla ei ollut läsnäolokuittausta ja palaute kerättiin anonyyminä. Vaikka ohjaaja näki osallistujat, niin ei jälkeenpäin voitu yhdistää vastauksia antajaan. Vain yksi henkilö antoi palautteen sanallisesti ja opinnäytetyön tekijä kirjasi nämä palautteet sähköiseen lomakkeeseen, palautteen antajan sanallisella suostumuksella.

Opinnäytetyön ja sen tuotoksen ensisijainen kohderyhmä on näkövammaiset, minkä vuoksi saavutettavuuteen tulee kiinnittää erityistä huomiota. Saavutettavuus tulee esille paitsi itse tuotoksen muodon valinnassa, myös pilotoinnin yhteydessä informoinnissa, palautekyselyssä sekä toteutuksessa. Yhteistyökumppanilta saatiin avustusta saavutettavuuden toteutuksessa ja opinnnäytetyön valmiin tuotoksen ja raportin tarkistuksessa.

Harjoitusohjelman äänitys
Harjoitusohjelman äänitys tehtiin Tampereen ammattikorkeakoulun laitteilla toukokuussa 2026. Äänitteiden editointi julkaisumuotoon tapahtui elo-syyskuussa 2026. Äänityksessä ja tallenteiden editoinnissa kiinnitettiin erityistä huomiota äänenvoimakkuuteen ja puhenopeuteen sekä puheen selkeyteen. Editointivaiheessa harjoituksien työosuuksille lisättiin taustamusiikkia, joka osaltaan lisää harjoitusten mielekkyyttä sekä selkeyttää ohje- ja työskentelyjaksoja. Musiikki antaa myös kuulijalle tiedon, että tallenne ei ole pysähtynyt vaan kulkee koko ajan eteenpäin.

Harjoitusohjelman muokkaaminen lukuohjelmille sopivaksi
Äänimuodon lisäksi harjoitusohjelmasta tehtiin tekstimuotoinen, ruudunlukuohjelmille sopiva versio. Yhteistyökumppanilta saatua palautetta hyödynnettiin erityisesti harjoitusohjelman tekstimuodon muokkaamisessa saavutettavaan muotoon.

Opinnäytetyön tuotoksena valmistui ikääntyneille näkövammaisille suunnattu tasapainoa kehittävä moniosainen harjoitusohjelma. Harjoitusohjelma on julkaistu Tampereen seudun Näkövammaiset ry:n verkkosivuilla (liite 1.) ja on kaikille saatavilla. Harjoitusohjelma on julkaistu äänitallennemuodossa sekä tekstiversiona. Harjoitusohjelma sisältää osiot: alkulämmittely, lihaskunto, liikkuvuus, tasapaino 1 ja tasapaino 2. Jokainen osio kestää 15-30 minuuttia äänitallennemuodossa yhtäjaksoisesti soitettuna. Tekstimuotoinen harjoitusohjelma sisältää pdf-muodossa samat harjoitteet, joka on mahdollista lukea myös ruudunlukuohjelmilla. Tuotos ei sisällä videomuotoisia ohjeita harjoitteista.

Valmis tuotos on toteutettu siten, että se on turvallista toteuttaa yksin kotona. Harjoitteet voidaan suorittaa ilman mitään erityisvälineitä, mutta tukeva selkänojallinen tuoli on useammassa harjoitteessa vaadittu. Harjoitusohjelman jokaisen osion alussa on alkusanat, jossa kerrotaan tulevasta harjoittelusta sekä huomioitavista seikoista. Julkaisualustalla mainitaan lisäksi, että harjoittelu tapahtuu omalla vastuulla.

Yhteenveto työn tuloksista
Tämän opinnäytetyön tulosten perusteella ikääntyneiden näkövammaisten tasapainon kehittämiseen ja kaatumisten ehkäisyyn soveltuvista harjoitteista on vielä rajallisesti luotettavaa tutkimusnäyttöä. Aihetta käsittelevissä katsauksissa todetaan, että liikunnalla voi olla myönteisiä vaikutuksia tasapainoon, mutta tehokkaimmista harjoitusmuodoista, harjoittelun kestosta ja menetelmistä ei ole vielä selkeää näyttöä.

Tutkimuksista käy kuitenkin ilmi, että monipuolista harjoittelua ikääntyneille ja kehon asento- ja liikeaistin kehittämistä erityisesti näkövammaisille pidetään tärkeänä. Ikääntyneiden kohdalla tasapainon harjoittaminen on erityisen tärkeää, koska ikääntyminen heikentää tasapainoon vaikuttavia aisti-, lihas- ja hermostotoimintoja sekä voi lisätä kaatumisen pelkoa ja vähentää fyysistä aktiivisuutta. Näiden tekijöiden vuoksi harjoittelun tulisi olla säännöllistä ja huomioida näkövamman aiheuttamat erityistarpeet sekä turvallinen harjoitteluympäristö.

Työtä tehdessä korostui sekä ikääntymisen että näkövamman aiheuttamien muutosten huomiointi tasapainoharjoittelun suunnittelussa ja toteutuksessa. Näiden tekijöiden yhteisvaikutus voi lisätä tasapainon heikkenemisen ja kaatumisten riskiä enemmän kuin pelkkä ikääntyminen tai näkövamma yksinään. Kohderyhmältä kerätyn palautteen perusteella harjoitusohjelman sisältöä pystyttiin kehittämään vielä paremmin heidän tarpeitaan vastaavaksi.

Pilotoinnin myötä havaittiin, että pelkkään sanallinen ohjaus ei aina ollut riittävä. Liikkeiden hahmottamista tukivat erityisesti manuaalinen ohjaus, yksilöllinen neuvonta sekä vertaisten antamat kommentit ja kokemukset. Visuaalinen ohjaus osoittautui hyödylliseksi niille osallistujille, joilla oli jäljellä toiminnallista näköä. Lisäksi harjoitusten toteuttaminen pilottiryhmässä vaati enemmän aikaa kuin alun perin arvioitiin.



Tulosten tarkastelu
Saatujen tulosten perusteella harjoitusohjelmasta luotiin mahdollisimman monipuolinen, turvallinen toteuttaa sekä selkeitä mutta tarpeeksi vaativia harjoitteita sisältävä kokonaisuus. Työn aikana havaittiin, että kaikki suunnitellut harjoitteet eivät kuitenkaan soveltuneet parhaalla mahdollisella tavalla kohderyhmälle. Pilotoinnin myötä jäivät kokonaan pois alkulämmittelynä liikkuvuusosiossa toiminut tai chi sekä toisen tasapainokerran päättänyt lattialta ylösnousuharjoitteet. Saadun palautteen perusteella tai chin toteuttaminen olisi vaatinut lisäksi manuaalista sekä visuaalista ohjaamista, joka ei tuotoksen äänimuodon vuoksi ollut mahdollista toteuttaa. Lattialta ylösnousun monet tekniikat, kova alusta sekä erilaiset tuki- ja liikuntaelinvaivat aiheuttivat osion hankalan toteutuksen ja ohjaamisen. Vaikka tai chi on tutkimuksien mukaan tehokas liikuntamuoto tasapainon kehittämisessä ja lattialta ylösnousu hyödyllinen harjoite, eivät ne päätyneet lopulliseen tuotokseen.

Luotettavuus ja eettisyys
Työn luotettavuutta vahvistaa se, että harjoitusohjelmaa kehitettiin yhteistyössä kohderyhmän kanssa ja palautetta kerättiin suoraan osallistujilta. Käyttäjälähtöinen kehittämisprosessi mahdollisti ohjelman muokkaamisen kohderyhmän tarpeita vastaavaksi. Luotettavuutta heikentäviä tekijöitä olivat kuitenkin pieni osallistujamäärä sekä harjoittelujakson rajallinen kesto. Lisäksi osallistujien näkövammojen aste ja toimintakyky vaihtelivat, mikä saattoi vaikuttaa kokemuksiin harjoitusohjelmasta.

Eettisyyden näkökulmasta työssä huomioitiin osallistujien turvallisuus, vapaaehtoisuus ja itsemääräämisoikeus. Harjoitteiden toteutuksessa pyrittiin minimoimaan kaatumis- ja loukkaantumisriski sekä mukauttamaan harjoituksia osallistujien yksilöllisten kykyjen mukaan. Osallistujille annettiin riittävästi tietoa toiminnan tavoitteista ja palautteen käyttötarkoituksesta.

Oma oppiminen opinnäytetyöprosessin aikana
Kiinnostukseni opinnäytetyön aiheeseen syntyi työskennellessäni näkövammaisten henkilöiden parissa. Opinnäytetyöprosessin aikana ymmärrykseni näkövammanvaikutuksista turvalliseen liikkumiseen, tasapainoon sekä kokonaisvaltaiseen toimintakykyyn syvenivät merkittävästi. Prosessin aikana ja sen seurauksena opin suunnittelemaan harjoitteita aiempaa asiakaslähtöisemmin sekä huomioimaan paremmin saavutettavuuden kaikessa tekemisessä ja ohjaamisessa.

Jos toteuttaisin työn uudelleen, kiinnittäisin enemmän huomiota harjoitteiden vaiheittaiseen vaikeustason nousuun eli progressioon ja käyttäisin enemmän aikaa harjoitteiden ennakkotestaukseen kohderyhmän kanssa. Lisäksi lisäisin harjoituskertojen määrää ja hyödyntäisin monipuolisempia ohjausmenetelmiä, kuten enemmän manuaalista ohjausta ja yksilöllistä palautetta. Opinnäytetyön tuotoksen luominen ja pilotointi vei enemmän aikaa kuin oletin ja kokonaisuuden hallussa pitäminen opetti ajan- ja resurssien hallintaa.

Jatkotutkimus- ja kehittämisaiheet
Tasapainoharjoittelun vaikutuksia ikääntyneiden näkövammaisten kaatumisriskiin ei tämän työn puitteissa voitu arvioida. Aihe nousi kuitenkin keskeiseksi jatkokehitystarpeeksi, sillä kohderyhmän toimintakyvyn tukemisessa kaatumisten ehkäisy on merkittävä tavoite. Jatkossa olisi tärkeää tutkia, voidaanko säännöllisellä tasapainoharjoittelulla vähentää näkövammaisten henkilöiden kaatumisriskiä. Lisäksi olisi hyödyllistä selvittää, millaiset harjoitusmuodot ovat kaikkein soveltuvimpia eri tavoin näkövammaisille ikääntyville.

Mahdollisia jatkotutkimusaiheita ovat:
· Erilaisten ohjausmenetelmien, kuten manuaalisen tai visuaalisen ohjauksen merkitys näkövammaisten liikunnanohjauksessa
· Ryhmämuotoisen ja henkilökohtaisen ohjauksen vertailu näkövammaisten liikunnanohjauksessa
· Digitaalisten ohjausmateriaalien saavutettavuus näkövammaisille käyttäjille
· Kaatumisten ehkäisyyn tähtäävien harjoitusohjelmien vaikutusten arviointi

Vastaukset opinnäytetyötä ohjaaviin kysymyksiin:
1. Millaiset harjoitteet ovat toimivia ikääntyvien tasapainon kehittämisessä ja kaatumisriskin pienentämisessä?

Tulosten perusteella toimivia harjoitteita ovat yksinkertaiset, progressiivisesti etenevät tasapainoa, alaraajojen lihasvoimaa ja asennonhallintaa kehittävät harjoitukset. Harjoitteiden tulee olla helposti hahmotettavia ja turvallisia toteuttaa. Liian monimutkaiset tai useita samanaikaisia liikkeitä sisältävät harjoitteet voivat olla liian haastavia.

2. Miten harjoitusohjelma voidaan toteuttaa näkövammaisille soveltuvalla tavalla?

Näkövammaisille suunnatussa harjoitusohjelmassa tulee hyödyntää selkeää sanallista ohjausta, riittävää toistamista sekä tarvittaessa manuaalista ohjausta. Myös vertaistuki ja muiden osallistujien antamat kommentit voivat tukea harjoitteiden oppimista. Visuaalinen ohjaus voi täydentää harjoitusmateriaalia henkilöillä, joilla on jäljellä toiminnallista näköä.

3. Miten kohderyhmältä kerätty palaute hyödynnetään harjoitusohjelman viimeistelyssä?

Kohderyhmän palautteen avulla harjoitusohjelmasta voidaan poistaa liian haastavia tai epätarkoituksenmukaisia harjoitteita sekä kehittää ohjeistuksia selkeämmiksi. Tässä työssä palautteen perusteella tunnistettiin erityisesti tai chi -harjoitteiden haastavuus sekä lattialta ylösnousun heikko yhteys ohjelman tavoitteeseen. Saadun palautteen avulla ohjelmasta voitiin tehdä kohderyhmälle tarkoituksenmukaisempi ja saavutettavampi.

[bookmark: _Toc301880449][bookmark: _Toc309816504][bookmark: _Toc242881064]Liite 1. Opinnäytetyön tuotos
Ikääntyville näkövammaisille suunnattu tasapainoa tukeva harjoitusohjelma. Julkaistu Tampereen seudun Näkövammaiset ry:n nettisivuilla osoitteessa https://tsnv.fi/fi/opinnaytetyot-0.

[bookmark: _Toc301880450][bookmark: _Toc309816505][bookmark: _Toc242881065]Liite 2. Infokirje pilotointiryhmän keräämiseksi
Heippa!
Kevät tuo tullessaan liukkaat kelit ja uutta virtaa. Maaliskuussa on tarjolla tasapainoryhmä, johon kaivattaisiin osallistujia.
Näkövamma voi heikentää tasapainoa ja siten lisätä tapaturmariskiä. TSNV järjestää keväällä 2026 tasapainoryhmän yhteistyössä fysioterapeuttiopiskelija Anni Oksasen kanssa. Anni toimii ryhmän ohjaajana, ja ryhmässä toteutettava harjoitusohjelma on osa hänen opinnäytetyötään.
Jokaisen harjoituskerran jälkeen osallistujilta kerätään lyhyesti palautetta harjoitusohjelman sisällöstä ja toteutuksesta. Palaute hyödynnetään harjoitusohjelman muokkaamiseen juuri näkövammaisten tarpeita tukevaksi. Opinnäytetyö valmistuu syksyllä 2026, jolloin harjoitusohjelma tulee kaikkien saataville.
Tasapainoryhmällä on neljä harjoituskertaa maaliskuussa 2026, ja ne pidetään torstaisin klo 10–11 Aleksis Kiven katu 30:n kerhohuoneella. Opinnäytetyönkohderyhmää ovat erityisesti ikääntyvät näkövammaiset, mutta ryhmään ovat tervetulleita kaikki näkövammaiset!
Ilmoittautumiset pyydetään 15.2.2026 mennessä TSNV:n toimistoon tai sähköpostitse: sähköposti
Lisätietoja voi kysyä Annilta: sähköposti
Lämpimästi tervetuloa mukaan!
[bookmark: _Toc242881066]
Liite 3. Infokirje pilotointiryhmään ilmoittatutuneille
Hei,
olet mukana maaliskuun tasapainoryhmässä, tervetuloa!

Aloitamme tiistaina 10.3. Aleksis Kiven katu 30:n kerhohuoneella, kello 12. Tarvitset mukaan sisäliikuntaan sopivat vaatteet sekä tarvittaessa juomapullon. Jokainen kerta sisältää alkulämmittelyn lisäksi teemoittain harjoitteita, joita muokkaamalla pystyt haastamaan itseäsi juuri sopivasti. Ensimmäisen kerran teemana on lihaskunto.

Jokaisen kerran jälkeen kerään palautetta kyseisen kerran harjoitteista sekä ohjauksesta. Palaute kerätään sähköpostiin lähetettävällä sähköisellä kyselylomakkeella vastaajien anonymiteetti säilyttäen. Palautteen perusteella teen tarvittaessa muutoksia harjoitusohjelman sisältöön. Toivon jokaisen osallistujan vastaavan palautekyselyyn mahdollisimman laadukkaan harjoitusohjelman luomiseksi. Kyselyyn vastaaminen ei kuitenkaan ole edellytys tasapainoryhmään osallistumiselle.

Vahvistathan tasapainoryhmään osallistumisesi viimeistään tiistaina 3.3. sähköpostitse sähköposti
Lisätietoja voit kysyä Annilta: sähköposti

Ystävällisin terveisin, 
Anni Oksanen
Fysioterapeuttiopiskelija TAMK
[bookmark: _Toc301880451][bookmark: _Toc309816506][bookmark: _Toc242881067]Liite 4. Palautekyselyt
Tasapainoryhmä 10. maaliskuuta - lihaskunto
Olet osallistunut Tampereen seudun Näkövammaisten ja fysioterapeuttiopiskelija Anni Oksasen järjestämään tasapainoryhmään maaliskuussa 2026. Tämä palautekysely koskee 10. maaliskuuta järjestettyä tasapainoryhmän kertaa, jonka aiheena oli lihaskunto. Mikäli et osallistunut kerralle, ethän vastaa kyselyyn.

Tämä palautekysely on osa opinnäytetyön toiminnallisen tuotoksen kehittämistä ja sen vastauksia voidaan käyttää opinnäytetyössä suorina tai epäsuorina lainauksina. Vastaukset kerätään ja käsitellään anonyymisti, eikä opinnäytetyön raporttiin päätyvistä vastauksista voida tunnistaa vastaajaa. 

Palautekysely sisältää kahdeksan kysymystä, joista osa on monivalintoja ja osa avoimia tekstikysymyksiä. Vastaathan avoimiin kysymyksiin siten, että sinua ei voida tunnistaa vastauksesta.
1. Olen saanut tarpeeksi tietoa tasapainoryhmästä ja siihen liittyvästä palautekyselystä. Annan luvan vastausteni hyödyntämiseen opinnäytetyössä. 
2. Koen, että alkulämmittely oli riittävä ja sopiva harjoituksia varten. 
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
3. Mikäli alkulämmittely ei ollut riittävä tai sopiva, mitä kehittäisit?
4. Oliko alkulämmittelyssä jokin liike, joka oli liian haastava? Mikä liike oli kyseessä ja mikä teki siitä liian haastavan?
5. Pystyin tekemään kaikki lihaskuntoliikkeet ja sain omalle kuntotasolleni sopivan liikevaihtoehdon. 
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
6. Oliko jokin lihaskuntoliike liian haastava? Jos kyllä, niin mikä teki siitä haastavan?
7. Oliko jokin lihaskuntoliike liian helppo? Jos kyllä, niin mikä teki siitä liian helpon?
8. Oliko koko kerran sanallinen ohjaus tarpeeksi selkeää ja helppo ymmärtää. Jos ei, mitä kehittäisit?

Tasapainoryhmä 17. maaliskuuta - liikkuvuus
Olet osallistunut Tampereen seudun Näkövammaisten ja fysioterapeuttiopiskelija Anni Oksasen järjestämään tasapainoryhmään maaliskuussa 2026. Tämä palautekysely koskee 17. maaliskuuta järjestettyä tasapainoryhmän kertaa, jonka aiheena oli liikkuvuus. Mikäli et osallistunut kerralle, ethän vastaa kyselyyn.

Tämä palautekysely on osa opinnäytetyön toiminnallisen tuotoksen kehittämistä ja sen vastauksia voidaan käyttää opinnäytetyössä suorina tai epäsuorina lainauksina. Vastaukset kerätään ja käsitellään anonyymisti, eikä opinnäytetyön raporttiin päätyvistä vastauksista voida tunnistaa vastaajaa.

Palautekysely sisältää kahdeksan kysymystä, joista osa on monivalintoja ja osa avoimia tekstikysymyksiä. Vastaathan avoimiin kysymyksiin siten, että sinua ei voida tunnistaa vastauksesta.
1. Olen saanut tarpeeksi tietoa tasapainoryhmästä ja siihen liittyvästä palautekyselystä. Annan luvan vastausteni hyödyntämiseen opinnäytetyössä.
2. Koen, että alkulämmittely oli riittävä ja sopiva harjoituksia varten.
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
3. Mikäli alkulämmittely ei ollut riittävä tai sopiva, mitä kehittäisit?
4. Oliko alkulämmittelyssä jokin liike, joka oli liian haastava? Mikä liike oli kyseessä ja mikä teki siitä liian haastavan?
5. Pystyin tekemään kaikki liikkuvuusharjoitukset. 
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
6. Oliko jokin liikkuvuusosion liike liian haastava? Jos kyllä, mikä teki siitä liian haastavan?
7. Oliko jokin liikkuvuusosion liike liian helppo? Jos kyllä, mikä teki siitä liian helpon?
8. Oliko koko kerran sanallinen ohjaus tarpeeksi selkeää ja helppo ymmärtää? Jos ei, mitä kehittäisit? 


Tasapainoryhmä 24. maaliskuuta - tasapaino 1
Olet osallistunut Tampereen seudun Näkövammaisten ja fysioterapeuttiopiskelija Anni Oksasen järjestämään tasapainoryhmään maaliskuussa 2026. Tämä palautekysely koskee 24. maaliskuuta järjestettyä tasapainoryhmän kertaa, jonka aiheena oli tasapaino. Mikäli et osallistunut kerralle, ethän vastaa kyselyyn.

Tämä palautekysely on osa opinnäytetyön toiminnallisen tuotoksen kehittämistä ja sen vastauksia voidaan käyttää opinnäytetyössä suorina tai epäsuorina lainauksina. Vastaukset kerätään ja käsitellään anonyymisti, eikä opinnäytetyön raporttiin päätyvistä vastauksista voida tunnistaa vastaajaa.

Palautekysely sisältää kuusi kysymystä, joista osa on monivalintoja ja osa avoimia tekstikysymyksiä. Vastaathan avoimiin kysymyksiin siten, että sinua ei voida tunnistaa vastauksesta.
1. Olen saanut tarpeeksi tietoa tasapainoryhmästä ja siihen liittyvästä palautekyselystä. Annan luvan vastausteni hyödyntämiseen opinnäytetyössä.
2. Koen, että alkulämmittely oli riittävä ja sopiva harjoituksia varten. 
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
3. Mikäli alkulämmittely ei ollut riittävä tai sopiva, mitä kehittäisit?
4. Oliko tasapainoharjoitteissa jokin liike, joka oli liian haastava? Jos oli, valitse alta kyseinen liike. 
Ei ollut liian haastavia liikkeitä - Keinuttelu eteen ja taakse istuen - Keinuttelu sivulta sivulle istuen - Ristiin kurotus istuen - Hidastettu marssi ja pään kääntö - Painonsiirto eteen ja taakse seisten – Heiluttelu - Esineen nostaminen hyllylle - Päkiöiltä kannoille - Keinuttelu puolelta toiselle
5. Miksi valitsemasi liike tai liikkeet olivat liian haastavia? Kerro myös liikkeiden nimet.
6. Oliko kerran sanallinen ohjaus tarpeeksi selkeää ja helppoa ymmärtää? 


Tasapainoryhmä 31. maaliskuuta - tasapaino 2
Olet osallistunut Tampereen seudun Näkövammaisten ja fysioterapeuttiopiskelija Anni Oksasen järjestämään tasapainoryhmään maaliskuussa 2026. Tämä palautekysely koskee 31. maaliskuuta järjestettyä tasapainoryhmän kertaa, jonka aiheena oli tasapaino ja lattialle meno sekä ylösnouseminen. Mikäli et osallistunut kerralle, ethän vastaa kyselyyn.

Tämä palautekysely on osa opinnäytetyön toiminnallisen tuotoksen kehittämistä ja sen vastauksia voidaan käyttää opinnäytetyössä suorina tai epäsuorina lainauksina. Vastaukset kerätään ja käsitellään anonyymisti, eikä opinnäytetyön raporttiin päätyvistä vastauksista voida tunnistaa vastaajaa.

Palautekysely sisältää seitsemän kysymystä, joista osa on monivalintoja ja osa avoimia tekstikysymyksiä. Vastaathan avoimiin kysymyksiin siten, että sinua ei voida tunnistaa vastauksesta.

1. Olen saanut tarpeeksi tietoa tasapainoryhmästä ja siihen liittyvästä palautekyselystä. Annan luvan vastausteni hyödyntämiseen opinnäytetyössä.
2. Koen, että alkulämmittely oli riittävä ja sopiva harjoituksia varten.Yksi vaihtoehto. 
Samaa mieltä - Jokseenkin samaa mieltä - En osaa sanoa - Jokseenkin eri mieltä - Eri mieltä
3. Mikäli alkulämmittely ei ollut riittävä tai sopiva, mitä kehittäisit?
4. Oliko tasapainoharjoitteissa jokin liike, joka oli liian haastava? Jos oli, valitse alta kyseinen liike. 
Ei ollut liian haastavia liikkeitä – Ristiaskel - Tandemseisonta ja variaatiot - Yhdellä jalalla seisonta - Jalan vienti eteen, sivulle ja taakse - X ja I
5. Miksi valitsemasi liike tai liikkeet olivat liian haastavia? Kerro myös liikkeiden nimet.
6. Oliko lattialle meneminen tai lattialta ylösnouseminen liian haastavaa? Osaatko kertoa miksi?
7. Oliko kerran sanallinen ohjaus tarpeeksi selkeää ja helppoa ymmärtää?

